पाएं अपने शहर की ताज़ा ख़बरें और फ्री ई-पेपरडाउनलोड करें
मार्च के बाद कोरोना की आई दूसरी लहर प्रकोप बन चुकी है। जिले का काेई भी शहर व कस्बा ऐसा नहीं बचा, जहां कोविड के मरीज न मिल रहे हो। इस महामारी के दौर में जहां कइयों ने अपने परिवारजन, परिचितों को खोया है। वहीं बहुत ऐसे भी हैं जो इच्छाशक्ति से कोविड को हरा कर लौटे हैं। इसमें बुजुर्ग से लेकर युवा भी शामिल हैं। कोविड आईसीयू में रहकर अपने दृढ़ संकल्प से कोरोना को हराने की कहानी बता रहे हैं चितलवाना के आकोली निवासी 30 वर्षीय अरविंद खिलेरी...।
जोधपुर शहर से करीब 25 किमी दूर राजकीय उच्च माध्यमिक विद्यालय खारी बेरी बालेसर में लैब असिस्टेंट के पद पर तैनात हूं। हमेशा 50 किमी बाइक पर आना-जाना होता था। 15 अप्रैल का दिन था। ड्यूटी करके जोधपुर स्थित घर लौटा। घर आते ही खाना खाया एवं हल्का सा बुखार महसूस हुआ तो दवाई ली और ठीक हो गया। लेकिन उसके बाद से ही शरीर में कमजोरी महसूस हो रही थी।
बुखार जैसा महसूस हो रहा था। पर तापमान बुखार का था नहीं। 19 अप्रैल की सुबह थोड़ी चलने में दिक्कत होने लगी। पास के क्लीनिक में जाकर चैक करवाया तो ऑक्सीजन लेवल 80 पर था। क्लीनिक संचालक ने बोला कि तत्काल बड़े अस्पताल में जाओ एवं सीटी स्कैन करवाओं। मैं मेरी पत्नी सुनिता के साथ स्कूटी पर सवार होकर जोधपुर के बड़े निजी अस्पताल में गया। वहां पर डॉ. अंकित राठी ने ब्लड जांच और सीटी स्कैन करवाने की सलाह दी। तब तक स्थिति और खराब होती जा रही थी।
चलने में बिल्कुल असमर्थ हो गया, पत्नी सुनिता बड़ी मुश्किल से स्कूटी पर ले गई और सीटी स्कैन करवाई। सीटी स्कैन में रिपोर्ट 25 में से 16 आई, जो खतरनाक थी। डॉक्टर को रिपोर्ट दिखाई तो उन्होंने कहा कि 70 से 80 प्रतिशत फेफड़े खराब हो गए हैं। आप तत्काल एम्स जाइए। वहां पर पता किया तो बेड नहीं मिल रहा था। निजी अस्पताल संचालक ने भी बेड नहीं होने की बात कही। पत्नी सुनिता के बार-बार विनती करने पर डॉक्टर ने आईसीयू में बेड दिया। परिजन सांचौर में थे, पत्नी ने फोन कर परिवार को सूचना दी।
सूचना पर पत्नी के भाई श्रवण कुमार समेत परिजन भी जोधपुर पहुंचे। 5 दिन तक हालत में कोई सुधार नहीं हुआ, लेकिन मैंने हिम्मत नहीं हारी एवं विश्वास रखा कि मैं जरूर स्वस्थ हो जाऊंगा। छठे दिन स्थिति में सुधार होने लगा। जिसके बाद धीरे-धीरे ऑक्सीजन स्तर पर भी बढ़ने लगा। 30 अप्रैल को हालात में एकदम सुधार होने पर अस्पताल से छुट्टी मिली। धर्मपत्नी सुनिता व साला श्रवण कुमार ने भी इस दौरान कोरोना से जितने को लेकर हिम्मत बढ़ाते रहे। मैं एक ही बात कहना चाहता हूं कि इसे हराने के लिए मरीज का मानसिक तौर पर मजबूर होना बेहद अहम है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn